**ԹԱԼԻՆ ՀԱՄԱՅՆՔԻ ՂԵԿԱՎԱՐ ՍԱՐԳԻՍ ԱՐԱՄՅԱՆԻ ՈՒՂԵՐՁԸ ԳԻՏԵԼԻՔԻ ԵՎ ԴՊՐՈՒԹՅԱՆ ՕՐՎԱ ԱՌԹԻՎ**

**( 01.09.2017 թ. )**Սիրելի դպրոցականներ և ուսանողներ , ուսուցիչներ և ծնողներ.

Ջերմորեն շնորհավորում եմ ձեզ սեպտեմբերի 1-ի` Գիտելիքի օրվա առթիվ:

Գիտելիքի օր, դպրության օր, այս բառերը իրենց խորհուրդն ունեն, դարերի խորքից եկած, դարեր գնացող, դարերի պատմություն կերտող անփոխարինելի արժեքներ, որոնք դարձել են աշխարհի ամենահզոր զենքն ու գործիքը:

Հայ ժողովուրդն իր առանձնահատուկ վերաբերմունքն ունի գիտելիքի և ուսման նկատմամբ: ՈՒսումն ու կրթությունը եղել են և մնում են հայ ժողովրդի հարատևության գրավականը: Իր հազարամյա պատմության ընթացքում , հայ ժողովուրդը, երբ կողոպտվել ու թալանվել է, աշխատել և հալածվել է, միակ արժեքը, որ չեն կարողացել խլել նրանից, դա եղել է հենց գիտելիքը` դարերով կերտած հոգևոր և մշակութային ժառանգությունը: Նույնիսկ Հայոց ցեղասպանության օրերին,մազապուրծ հայ մարդը փրկել է գրքերն ու պատմական արժեքները,դպրության մասունքները:Եթե չլիներ հայի ուսումնատենչ ոգին , այլապես , այսօր մենք չէինք ունենա Մատենադարան` հայ ժողովրդի դպրության տաճարը:

Նոր ուսումնական տարին պարտավորեցնող է բոլորիս համար, քանզի կրթության բնագավառում իրականացվող բարեփոխումների հաջողությունը կախված է յուրաքանչյուրիս հետևողական աշխատանքից և նվիրումից:

Մենք պարտավոր ենք մեր գիտելիքներով նպաստել կրթության զարգացմանը և պարտավոր ենք շարժվել աշխարհին համաքայլ: Կրթության ոլորտում իրականացվող յուրաքանչյուր քայլ, պետք է նպաստի մրցունակ դպրոց կերտելու պետական քաղաքականությանը, որը մենք ձեր հետ միասին պետք է կառուցենք:

Դպրոցն ընտանիքի շարունակությունն է, որտեղ երեխաները հասունանում և դաստիարակվում են որպես հասարակության լիարժեք անդամներ:Երեխաների ճիշտ դաստիարակությունը, նրանց հարուստ գիտելիքներով ապահովելը` մեր ապագայի խնդիրն է: Ապագա սերնդի կրթությունն էլ այն հիմնասյունն է, որի վրա կառուցվում են գրտելիքահենք հասարակությունները:

Մեզ համար և` հպարտություն է, և պարտավորեցնող է այն, որ այսօր, համաշխարհային գիտության զարգացման մեջ, արվեստի ու աստվածաբանության զարգացման մեջ, նորովի է գնահատվում հայ ժողովրդի ստեղծագործ մտքի ներդրումը:Այստեղ է, որ պետք է շնորհավորենք և գնահատենք մեր մանկավարժների ազգանվեր աշխատանքը, որոնց վստահված է սերունդների կրթության և դաստիարակության դժվարին գործը:

Հարգելի թալինցիներ, մանկավարժներ, ծնողներ.

Այս արժանի տոնի առթիվ, ցանկանում եմ առանձնահատուկ շնորհավորել Թալին համայնքի առաջին դասարանցիներին, առաջին կուրսեցիներին, ովքեր առաջին անգամ ոտք են դնում նոր կյանք, գիտելիքների խորիմաստ աշխարհ:

Սիրելի աշակերտներ.

Սիրեցեք` դպրոցը, սիրեցեք` գիրքը, սիրեցեք այնպես, ինչպես կսիրեք ինքներդ ձեզ, ձեր Հայրենիքը, ձեր ծնողին, որովհետև մեր պետության վաղվա հզորությունը և բարեկեցությունը կախված է ձեզանից: Ձեր ստացած կրթությունը և գիտելիքների իմացությունը ինքնանպատակ չէ, այն պետք է ծառայեցնեք մեր ազգային և համայն մարդկության նպատակներին: Սովորեք և դարձեք ազգային արժեքներ կրող նոր սերունդը, որը կառուցում է ազատ- անկախ Հայաստանը, նպաստում է ամուր ընտանիքների և պետականության կայացմանը:

Ցանկանում եմ Գիտելիքի օրվա տոնական տրամադրությունները մշտապես ուղեկցեն ձեզ:

Կրկին շնորհավորում եմ բոլորիս`սեպտեմբերի 1-ի կապակցությամբ, մաղթում` հաջողություններ: Բարին ընդ Ձեզ, սիրելի աշակերտներ, ուսուցիչներ:

Թող Նարեկացու լուսաշող կանթեղը լինի ձեր կյանքի ուղեցույցը` այս նոր ուսումնական տարում:

**Թալինի համայնքապետարան**